ΓΡΑΠΤΗ ΕΡΩΤΗΣΗ E-2194/98

υποβολή: Outi Ojala (GUE/NGL) προς την Επιτροπή

(14 Ιουλίου 1998)

Θέμα: Μεταχείριση των προοριζομένων για σφαγή ζώων στην ΕΕ

Φαίνεται ότι η μεταχείριση των προοριζομένων για σφαγή ζώων στη Φινλανδία έχει χειροτερεύσει σε μεγάλο βαθμό μετά την ένταξη της χώρας στην ΕΕ. Ενδεικτικά, κατά την περίοδο 1997-1998 από τα κοτόπουλα που αφήχθησαν στα δύο μεγαλύτερα σφαγεία, το 20 % κρίθηκε ως ακατάλληλο, την στιγμή που το αντίστοιχο ποσοστό για το 1994 ανήρχετο σε μόλις 5 %. Τα ποσοστά απόρριψης των προοριζομένων για σφαγή χοιρινών και βοοειδών έχουν, κι αυτά, αυξηθεί ελαφρώς. Κατά πάσα πιθανότητα, η χειροτέρευση της κατάστασης των προοριζομένων για σφαγή ζώων οφείλεται στη μείωση των τιμών παραγωγού -στην περίπτωση των ωών ακόμη και κατά το ήμισυ- γεγονός το οποίο ανάγκασε τα αγροκτήματα να περιορίσουν τις δαπάνες τους για την καλομεταχείριση των ζώων εκτροφής. Στην περίπτωση, π.χ., των κοτοπούλων, η κακή κατάσταση των πτηνών οφείλεται στην ασιτία δεδομένου ότι οι παραγωγοί έχουν αναγκασθεί να περιορίσουν τα έξοδά τους για προμήθεια ζωοτροφών.

Η κατάσταση των κοτοπούλων επιδεινώνεται και από το γεγονός ότι αυτά εκτρέφονται σε συστοιχίες κλουβιών. Το 95 % των εκτρεφομένων στη Φινλανδία κοτοπούλων βρίσκεται περιορισμένο σε τέτοιες συστοιχίες κλουβιών. Η παραμονή σε τέτοια κλουβιά επιβαρύνει και περαιτέρω την υγεία των πτηνών αυτών. Ακόμη και η πολιτική ενισχύσεων της ΕΕ συμβάλει στη δημιουργία της απαράδεκτης αυτής κατάστασης. Δεδομένου ότι οι ενισχύσεις καταβάλλονται στα αγροκτήματα αναλόγως του αριθμού των κεφαλών των εκτρεφομένων ζώων, οι εκτροφείς προτιμούν να διατηρούν εν ζωή ακόμη και τα ευρισκόμενα σε κακή κατάσταση ζώα παρατείνοντας, ούτως, απάνθρωπα το μαρτύριό τους.

1. Έχει ενημερωθεί η Επιτροπή για τα προβλήματα εν σχέσει με την παραγωγή προοριζομένων για σφαγή ζώων; Έχουν παρουσιασθεί παρόμοια προβλήματα και σε άλλα κράτη μέλη της ΕΕ;

2. Ποια είναι η άποψη της Επιτροπής εν σχέσει με το γεγονός ότι το σύστημα των κοινοτικών ενισχύσεων ευνοεί την ποσότητα των προοριζομένων για σφαγή ζώων εις βάρος της ποιότητάς τους; Έχει επιδιώξει η Επιτροπή να βρει λύση στο εν λόγω πρόβλημα; Προτίθεται η Επιτροπή να λάβει μέτρα στο μέλλον για τη διευθέτηση του προβλήματος; Θα διατηρηθεί ως έχει η προβληματική αυτή κατάσταση και μετά την γεωργική μεταρρύθμιση στο πλαίσιο της Ατζέντα 2000, ή μήπως έχουν προβλεφθεί ορισμένα μέτρα στη μεταρρύθμιση αυτή για την διευθέτησή της;

3. Προτίθεται η Επιτροπή να λάβει μέτρα για την οριστική απαγόρευση της εκτροφής πτηνών σε συστοιχίες κλουβιών, ή προτίθεται η Επιτροπή να επισπεύσει, τουλάχιστον, αισθητά τη λήξη της προθεσμίας η οποία έχει καθορισθεί, προς το παρόν, για το 2009; Εάν όχι, για ποιον λόγο;

4. Σύμφωνα με την οδηγία 88/166/ΕΟΚ(1), στα κοτόπουλα που εκτρέφονται σε συστοιχίες κλουβιών πρέπει να διασφαλίζεται, μεταξύ άλλων, επαρκής τροφή. Πιστεύει η Επιτροπή ότι η απαίτηση αυτή είναι αντίθετη με την κατάσταση που επικρατεί στη Φινλανδία και, εάν ναι, ποια μέτρα προτίθεται να λάβει η Επιτροπή για την διευθέτηση της εν λόγω κατάστασης; Μπορεί να καθορισθεί ως προϋπόθεση για την είσπραξη των ενισχύσεων η συμμόρφωση των δικαιούχων στις υφιστάμενες διατάξεις εν σχέσει με την καλή μεταχείριση των ζώων;

Απάντηση του κ. Fischler εξ ονόματος της Επιτροπής

(16 Σεπτεμβρίου 1998)

1. Η Επιτροπή δεν έχει γνώση των προβλημάτων τα οποία σχετίζονται με την παραγωγή των προοριζομένων για σφαγή ζώων στην Φινλανδία, ούτε σε κάποιο άλλο κράτος μέλος, τα οποία συνεπάγεται η μείωση των τιμών παραγωγού.

2. Η πράξη προσχώρησης της Αυστρίας, Φινλανδίας και της Σουηδίας προβλέπει την άμεση θέσπιση κοινών (μειωμένων) γεωργικών τιμών σάυτά τα νέα κράτη μέλη, από την 1η Ιανουαρίου 1995. Η Φινλανδία είχε διατηρήσει την επιφύλαξη του δικαιώματος της παροχής προοδευτικά μειονόμενων εθνικών επιχορηγήσεων, καθώς επίσης και εθνικών επενδυτικών ενισχύσεων στους γεωργούς της, κατά τη διάρκεια μίας μεταβατικής περιόδου, μέχρις ότου επιλυθούν τα προβλήματα που οφείλονται στην περιορισμένη κλίμακα της γεωργικής της διάρθρωσης.

Στον τομέα της κτηνοτροφικής παραγωγής, χορηγούνται προοδευτικά μειονόμενες εθνικές ενισχύσεις σε κατά κεφαλήν βάση, σύμφωνα με διεθνείς συμφωνίες. Δεν πιστεύουμε ότι, στους τομείς παραγωγής αυγών, πουλερικών ή χοίρων, η καταβολή αυτών των ενισχύσεων οδήγησε σε πτώση της ποιότητας, δεδομένου ότι το μεγαλύτερο μέρος του εισοδήματος των γεωργών εξακολουθεί να προέρχεται από τις επιτυγχανόμενες τιμές.

Στο "πακέτο" της μεταρρύθμισης του Προγράμματος Δράσης 2000(2), δεν προβλέπονται άμεσες επιχορηγήσεις στους προαναφερομένους τρεις τομείς.

3. Η Επιτροπή υπέβαλε, προσφάτως, στο Συμβούλιο μία πρόταση(3) στην οποία ορίζονται ελάχιστες προδιαγραφές για την προστασία των ωοπαραγωγών ορνίθων που εκτρέφονται σε διάφορα κτηνοτροφικά συστήματα, συμπεριλαμβανομένων των κλωβών. Αυτή η πρόταση αποτελεί επί του παρόντος αντικείμενο συζητήσεων στο Συμβούλιο, και έχει διαβιβασθεί στο Κοινοβούλιο για γνωμοδότηση.

Σε περίπτωση που θα εγκριθούν, οι νέες απαιτήσεις θα ισχύουν για τις νεόδμητες ή επαναδομούμενες εγκαταστάσεις, από την 1η Ιανουαρίου 1999, και για όλες τις εγκαταστάσεις από την 1η Ιανουαρίου 2009. Πρόκειται για μία φυσιολογική μεταβατική περίοδο. Κατά γενικό κανόνα, σύμφωνα με τη νέα πρόταση, οι όρνιθες θα πρέπει να εκτρέφονται σε εγκαταστάσεις οι οποίες να τους επιτρέπουν να διαθέτουν φωλιές, να έχουν επαφή με χώμα και να κουρνιάζουν (παροχή κοττανάθρων). Εντούτοις, τα κράτη μέλη δύνανται να επιτρέψουν παρεκκλίσεις όσον αφορά την δυνατότητα επαφής των ορνίθων με χώμα και τη δυνατότητά τους να διαθέτουν φωλιές, έτσι ώστε να επιτραπεί η χρήση κλωβωστοιχιών, υπό την προϋπόθεση ότι κάθε όρνιθα θα διαθέτει, τουλάχιστον, εμβαδόν 800 cm2.

4. Η Επιτροπή δεν διαθέτει καμία πληροφορία σχετικά με το κατά πόσον, στη Φινλανδία, οι όρνιθες που εκτρέφονται σε κλωβοστοιχίες λαμβάνουν επαρκή τροφή. Οι ελάχιστες προδιαγραφές που προβλέπονται στην επί του παρόντος ισχύουσα νομοθεσία σχετικά με τις ωοπαραγωγούς όρνιθες που εκτρέφονται σε κλωβοστοιχίες, πρέπει να πληρούνται, ανεξαρτήτως οποιωνδήποτε επιχορηγήσεων. Οι εθνικές αρχές πρέπει να ελέγχουν την τήρηση των απαιτήσεων όσον αφορά την παροχή τροφής στα ζώα, και να αντιδρούν σε περίπτωση παραβάσεων.

(1) ΕΕ L 74 της 19.3.1988, σελ. 83.

(2) COM(97)2000 τελικό.

(3) ΕΕ C 123 της 22.4.1998.